Brandstofpryse kan weer daalArgieffoto: Activ-Michoko, Pixabay Die Automobiel Assosiasie (AA) sê nóg verligting wag moontlik volgende maand op motoriste wanneer brandstofpryse na verwagting die derde keer agtereenvolgens kan daal. “Hoewel die internasionale prys van ru-olie sedert sy laagtepunt op 1 Januarie opwaarts beweeg het,” sê die AA, “is die algemene prys steeds laer as Desember se gemiddelde, en dit word in die huidige data weerspieël.” Die AA sê die rand het boonop van ŉ gemiddeld van R14,44 begin vanjaar tot die huidige gemiddelde van R14,20 teenoor die dollar verstewig. Dinsdag het die rand teen R13,81/dollar verhandel. Volgens die huidige tendense kan motoriste uitsien na ŉ daling van 12c per liter in die petrolprys, 36c per liter in die dieselprys en 33c per liter vir paraffien, maar die AA waarsku dié voorspellings kan in die tweede helfte van die maand verander. “Die rand verstewig steeds effens, [maar] dis nie duidelik op watter vlak die olieprys sal stabiliseer nie,” sê die AA. “Ons sal moet kyk of dit voor- óf nadelig vir motoriste sal wees.” Albei grade petrol het begin Januarie met meer as ŉ rand gedaal – 93 oktaan met R1,22 en 95 oktaan met R1,23 per liter – terwyl die groothandelprys van diesel met tussen R1,54 en R1,56 per liter gedaal het.